রবিবার তিনি চিনে জিতেছেন প্রথম সুপার সিরিজ খেতাব। এবার পুসারলা বেঙ্কট সিন্ধুর লক্ষ্য হং কং ওপেন সুপার সিরিজ। টুর্নামেন্ট শুরু হচ্ছে মঙ্গলবার। এখানে ভাল খেললে দুবাইয়ে সুপার সিরিজ টুর্নামেন্টের ফাইনালে খেলার যোগ্যতা অর্জন করবেন তিনি।
বছরে ১২টি সুপার সিরিজ টুর্নামেন্টের পর পয়েন্টের বিচারে সেরা আট খেলোয়াড় সুপার সিরিজ ফাইনালসে খেলার সুযোগ পান। ফুজোয় চিন ওপেন সুপার সিরিজ খেতাব জিতে সিন্ধু পেয়েছেন সাড়ে ১১ হাজার পয়েন্ট। এই মরসুমে এখনও পর্যন্ত সুপার সিরিজে তাঁর মোট পয়েন্ট ২৭ হাজার ৪৯০। হং কং ওপেনে ভাল খেললে সিন্ধু ছাড়িয়ে যেতে পারেন সাইনা নেহওয়ালকেও। সাইনার পয়েন্ট এখন ৩৫ হাজার ৪২০। সুপার সিরিজ পয়েন্টের বিচারে তিনি আছেন অষ্টম স্থানে।
সিন্ধু জানিয়েছেন, তিনি পয়েন্ট নিয়ে ভাবছেন না। সংবাদসংস্থাকে তিনি সোমবার বলেছেন, ‘‘র‌্যাঙ্কিং বা পয়েন্ট আমার মাথায় নেই। শুধু হং কং ওপেন নিয়ে ভাবছি। চিন ওপেনের পারফরম্যান্স এখানেও ধরে রাখতে চাই।’’ হং কং ওপেনের প্রথম রাউন্ডে সিন্ধুর প্রতিপক্ষ ইন্দোনেশিয়ার লিন্ডাওয়েনি ফানেত্রি। তিনি বিশ্বের ৩৮ নম্বর খেলোয়াড়। সেখানে সাইনা নেহওয়ালের সামনেও প্রথম রাউন্ডের প্রতিপক্ষ আবার তাইল্যান্ডের বারানাপ্রাসেরসুক। চিন ওপেনের প্রথম রাউন্ডে তাঁর বিরুদ্ধেই তিন গেম লড়াই করে হেরে বিদায় নিয়েছিলেন সাইনা। আড়াই মাস প্রতিযোগিতামূলক ব্যাডমিন্টনে ফিরে তাঁর লড়াই প্রশংসিত হয়েছে। বিশ্বের ১২ নম্বর খেলোয়াড় বারানাপ্রাসেরসুকের বিরুদ্ধে মুখোমুখি সাক্ষাতে সাইনা এখনও পর্যন্ত এগিয়ে ৯-২। সোমবার বেঙ্গালুরু থেকে ফোনে সাইনার কোচ বিমল কুমার বললেন, ‘‘হং কং ওপেনেও দেখব সাইনার মুভমেন্ট স্বচ্ছন্দ থাকছে কি না। থাকলে বুঝব প্রস্তুতিটা ঠিক পথেই এগোচ্ছে।’’